Пред крај 1944. године немачка војска је по Хитлеровом наређењу учинила последњи очајнички покушај како би поразила савезничке јединице на Западном фронту. Арденска офанзива је била последња велика офанзивна операција немачке војске. 16. децембра 1944. године у напад је кренуло 29 немачких дивизија са око 250.000 војника. Напад је уследио на делу фронта између града Моншауа на северу и града Ехтернаха на југу, где су савезничке снаге биле најслабије. Немачке јединице састављене од 6. СС оклопне армије, 5. оклопне армије и 7. армије имале су задатак да пробију америчке положаје у области Ардена, форсирају реку Мезу између Лијежа и Намира, заобиђу Брисел и избију на обалу код Антверпена. Хитлер је сматрао да ће у случају да ова операција буде успешна, западни савезници бити принуђени да склопе сепаратни мир са Немачком. Лоше временске прилике и тешка зима погодовале су немачким јединицама јер су маскирале кретање тенкова и онемогућавале дејство савезничке авијације.